"Шәп бүләк булды бу. Хәзер шул бакчадан чыга алмыйм"

	Буа районы Бик-Үти авылында биш елдан артык алма үстерү белән шөгыльләнүче Дәүләтшиннар беренче җәйге алмаларны авыз итеп караган. "Яз соң килү сәбәпле, алмагач июньдә генә чәчәк атты. Ул чакта салкын иде. Бал кортлары да оча алмады. Шуңа алма соң өлгерә", — ди фермер Җәмил абый.	 Миләүшә апа белән Җәмил абый 35 ел бергә тигез гомер итәләр. Өч кыз үстергәннәр, хәзер өч оныклары бар. Буа районы Бик-Үти авылындагы ташландык алмагач бакчасы һәрчак тынгылык бирмәгән аларга. 2017 елда тәвәккәлләп, шул бакчаны торгызырга уйлаганнар. Биш ел элек 10 мең төп алмагач утырткан булсалар, хәзер 24 гектарда 9 төрле 35 мең төп алмагач үсә. — Җәмил: “Сиңа алма бакчасы бүләк итәм әле”, — дигән иде. Шәп бүләк булды бу. Хәзер шул бакчадан чыга алмыйм. Алмагач үстерү җиңел түгел, ләкин уңышны күргәч, күңел сөенә, рәхәт, — дип елмая Миләүшә апа. 
	Эльвира МОЗАФФАРОВА	
Ирек мәйданы

	№ --- | 02.09.2022	


